Polisieman tydens roof by winkelsentrum geskietArgieffoto Foto: SAPD, Facebook ŉ Polisiebeampte is Dinsdagmiddag tydens ŉ gewapende roof by ŉ Oos-Randse winkelsentrum in die kop geskiet. Lt.kol. Wilfred Kgasago, woordvoerder van die Ekurhuleni-metropolisie (EMPD), het Woensdag aan Maroela Media bevestig die rooftog het omstreeks 17:00 by die Chris Hani Mall in Vosloorus plaasgevind. “Drie gewapende mans het ŉ winkel by die sentrum van ŉ bedrag geld en verskeie selfone beroof,” het Kgasago gesê. “Die verdagtes het tydens die voorval ŉ polisiebeampte in die kop geskiet en hom gewond voordat hulle te voet in verskillende rigtings gevlug het.” ŉ Veiligheidsbeampte van die winkelsentrum het hulp ontbied by EMPD-beamptes op patrollie in die omgewing. “Die beampte was getraumatiseer. Hy het verduidelik wat gebeur het en die metropolisiebeamptes gewys in watter rigting een van die verdagtes gevlug het.” Die metropolisiebeamptes het dadelik gereageer, die verdagte agternagesit en hom in die veld langs Sefolostraat in hegtenis geneem. Die polisie het beslag gelê op ŉ gelaaide rewolwer waarvan die reeksnommer afgevyl is. Die 33-jarige verdagte is na die Vosloorus-polisiestasie geneem, waar vasgestel is hy is ŉ gesoekte misdadiger, wat glo verbind kan word met verskeie voorvalle toe op polisiebeamptes geskiet is. Die verdagte is aangekla van poging tot moord en die besit van ŉ ongelisensieerde vuurwapen en ammunisie. Hy moet binnekort in die Vosloorus-landdroshof verskyn. Die gewonde polisiebeampte is in ŉ ernstige toestand en word in ŉ nabygeleë hospitaal behandel. ŉ Volskaalse soektog is van stapel gestuur na die verdagte se twee medepligtiges en hul buit.